Bearheart Hundepension - her er hver enkelt hund en ener | Give Avis | Ugeavisen.dk
Du er her: Forside - Give Avis - Bearheart Hundepension - her er hver enkelt hund en ener
Hundepension Bearheart ved Hampen er et familieforetagende med Randi Louis og Jens Christian Martinussen som tovholdere. De får hjælp af de to sønner Oliver og Emil samt Anne Marie Fogh Hjuler og hendes datter Victoria. Foto: Jim Hoff
25. april 2019 kl. 14:56
I februar 2018 åbnede Randi Louis og Jens Christian Martinussen hundepensionen "Bearheart" på Lille Bredlundvej 5 ved Hampen. De havde tidligere drevet landbrug, og det har altid været en drøm for familien at etablere sig med egen hundepension.
HAMPEN: I februar 2018 åbnede Randi Louis og Jens Christian Martinussen hundepensionen "Bearheart" på Lille Bredlundvej 5 ved Hampen. De havde tidligere drevet landbrug, og det har altid været en drøm for familien at etablere sig med egen hundepension.
Sammen med de to sønner Emil og har Oliver familien altid haft en udpræget kærlighed til hunde, så da muligheden bød sig for at gå i gang med at etablere hundepension på gården på Lille Bredlundvej, slog familien til.
Navnet på hundepensionen er som sagt Bearheart, og det henter sin forståelse i den indianske shaman-tradition.
- En bjørn er et stort stærkt dyr, som vogter sine egne og kæmper. Derfor er vores logo en bjørnepote med hjertet, hvor hundepoten ligger netop for at symbolisere, at vi på samme måde i en rolig og hjemlig atmosfære vil passe kundens hund med hjertet, og at vi sætter hver enkelt hunds velfærd og trivsel i højsædet, forklarer Randi Louis.
Bearheart holdt forøvrigt åbent hus om lørdagen i påsken, hvor man kunne komme og se på forholdene og få en snak med den hundeglade familie. Klovborg Hundeklub var også til stede med en række opvisninger, så det var helt bestemt en dag i hundens tegn.
Bruger meget tid på hver enkelt hund
Pensionen tilbyder ud over almindelig pasning og wellness-relaterede aktiviteter også forskellige behandlingsmuligheder omkring adfærd, tarmfunktioner, immunsystem osv. Der tilbydes healing, kranio-sokralbehandlinger, klip/trimning, massage og laserbehandlinger via uddannede samarbejdspartnere.
Tilsammen repræsenterer personalet og samarbejdspartnere uddannelser som bl.a. dyreassistent, landmand, healer, hundemassør, kraniosakral og terapeut.
Udover beboerne på ejendommen er Anne Marie Fogh Hjuler også medhjælper på Bearheart Hundepension. Hun er uddannet hundemassør og tankefeltsterapeuteg. Hun er til stede på hundepensionen, når der er brug for det, og hun har også ofte sin datter Victoria med, som gerne giver et nap med på "Bearheart".
Det er som sagt hundene, der er i centrum på Hundepension Bearheart, og det betyder, at der bliver brugt meget tid på at gå ture med hundene og på at lege med dem.
- For os er det vigtigt, at hundene også har en god ferie, når de er her. Vi bruger rigtig meget tid på at læse og forstå hver enkelt hund, fortæller Randi Louis, der råder over 11 bokse med plads til 13 hunde, ligesom der også er blevet indrettet hundegård og hundeskov i forbindelse med pensionen.
Du kan læse mere om Hundepension Bearheart på www.bearhearthundepension.dk/